Α4-0123/94

Ψήφισμα σχετικά με το έργο της Συνέλευσης Ίσης Εκπροσώπησης ΑΚΕ-ΕΕ το 1994

Το Ευρωπαϊκό Κοινοβούλιο,

- έχοντας υπόψη τα ψηφίσματα που ενέκρινε η Συνέλευση Ίσης Εκπροσώπησης ΑΚΕ- ΕΕ κατά τις συνεδριάσεις της στο Στρασβούργο (Φεβρουάριος 1994) ((ΕΕ C 167, της 20.6.1994)) και στη Λιμπρεβίλ (Οκτώβριος 1994),

- λαμβάνοντας υπόψη το άρθρο 148 του Κανονισμού του,

- λαμβάνοντας υπόψη την έκθεση της Επιτροπής Ανάπτυξης και Συνεργασίας

(Α4-0123/94),

Α. λαμβάνοντας υπόψη ότι η Συνέλευση Ίσης Εκπροσώπησης ΑΚΕ-ΕΕ διαδραματίζει μοναδικό ρόλο με το να παρέχει εποικοδομητική υποστήριξη στη συνεργασία Βορρά-Νότου μέσω μιας δημοκρατικής διαύλου σε μια περίοδο όπου τόσο η Ευρωπαϊκή Ένωση όσο και η ομάδα των κρατών ΑΚΕ αναζητούν τρόπους και μέσα για την ενίσχυση και την εδραίωση των δημοκρατικών τους θεσμών προκειμένου να εξυπηρετήσουν καλύτερα τα συμφέροντα των λαών τους,

Β. έχοντας κατά νουν ότι με τη διεύρυνση της Ευρωπαϊκής Κοινότητας προς την Αυστρία, τη Φινλανδία και τη Σουηδία και με τη διεύρυνση της ομάδας των κρατών ΑΚΕ προς την Ερυθραία, οι αντιπρόσωποι 85 χωρών του κόσμου θα είναι σε θέση να συνεδριάζουν σε τακτά χρονικά διαστήματα προκειμένου να αναβαθμίσουν το επίπεδο αλληλεγγύης το οποίο υπάρχει μεταξύ τους και να επιδιώξουν περαιτέρω διεθνή συνεργασία και ανάπτυξη μέσω της εταιρικής σχέσης της Σύμβασης Λομέ,

Γ. λαμβάνοντας υπόψη ότι οι προσπάθειες της Συνέλευσης Ίσης Εκπροσώπησης ΑΚΕ- ΕΕ το 1994 είχαν ως ιδιαίτερο στόχο την παροχή εκλογικευμένων προτάσεων οι οποίες θα προωθήσουν τη διαρκή ανάπτυξη εντός των κρατών ΑΚΕ στο πλαίσιο της ενδιάμεσης αναθεώρησης της Τέταρτης Σύμβασης ΑΚΕ-ΕΕ,

Δ. έχοντας κατά νουν ότι η ιδιότητα του μέλους της Συνέλευσης Ίσης Εκπροσώπησης ΑΚΕ-ΕΕ τροποποιήθηκε ουσιαστικά το 1994 ως αποτέλεσμα των ευρωπαϊκών εκλογών και ότι κατά τη διάρκεια της συνεδρίασής της στη Λιμπρεβίλ πραγματοποιήθηκαν εκλογές εντός της Συνέλευσης Ίσης Εκπροσώπησης και ανέλαβε καθήκοντα ένα νέο Προεδρείο,

Ε. θεωρώντας ότι μια τέτοια ανανέωση, που συνδέεται με την ενίσχυση του αριθμού των συμμετεχόντων βουλευτών από χώρες ΑΚΕ, συνέβαλε ιδιαίτερα στην εδραίωση ενός περισσότερο δυναμικού θεσμικού οργάνου το οποίο εξακολουθεί να πιστεύει ότι τα ανθρώπινα δικαιώματα και η ανάπτυξη του ανθρώπινου δυναμικού βρίσκονται στο επίκεντρο της αναπτυξιακής πολιτικής εν γένει και των σχέσεων ΑΚΕ-ΕΕ ιδιαίτερα,

ΣΤ. λαμβάνοντας υπόψη ότι θα υπάρξει ανάγκη επαναξιολόγησης της λειτουργίας της Συνέλευσης Ίσης Εκπροσώπησης υπό το πρίσμα των συμπερασμάτων της ενδιάμεσης αναθεώρησης προκειμένου οι αρμοδιότητές της να ενισχυθούν ενδεχομένως περισσότερο και οι μέθοδοι εργασίας της να καταστούν περισσότερο διαφανείς,

Ζ. λαμβάνοντας επιπλέον υπόψη ότι υπάρχει ανάγκη περαιτέρω ανάπτυξης των δραστηριοτήτων της Συνέλευσης Ίσης Εκπροσώπησης και του Προεδρείου της στον τομέα των ανθρωπίνων δικαιωμάτων προκειμένου να αξιολογηθούν τα πολλά διδάγματα που αποκτήθηκαν από τις τρέχουσες διαδικασίες οι οποίες, αν και ήταν αποτελεσματικές, έχουν ξεπερασθεί,

Η. λαμβάνοντας υπόψη ότι είναι αναγκαίο να επικεντρωθεί η δραστηριότητα της Συνέλευσης Ίσης Εκπροσώπησης σαφέστερα στη βάση συμφωνημένων προτεραιοτήτων χωρίς να υπονομεύεται η ελευθερία των μελών της Συνέλευσης Ίσης Εκπροσώπησης να θέτουν ζητήματα που θεωρούν αναγκαία,

Θ. έχοντας κατά νουν το σημαντικό ρόλο που διαδραμάτισαν άλλα θεσμικά όργανα στο έργο της Συνέλευσης Ίσης Εκπροσώπησης, κυρίως η Ευρωπαϊκή Επιτροπή, το Συμβούλιο Υπουργών ΑΚΕ-ΕΕ, η Οικονομική και Κοινωνική Επιτροπή της ΕΕ και η ΟΑΕ,

1. χαιρετίζει θερμά τη συμμετοχή της κοινοβουλευτικής αντιπροσωπείας της Νότιας Αφρικής στις εργασίες της Συνέλευσης Ίσης Εκπροσώπησης ΑΚΕ-ΕΕ και την απόφαση της Συνέλευσης Ίσης Εκπροσώπησης να χορηγήσει καθεστώς παρατηρητή στη Νότια Αφρική εν αναμονή του αποτελέσματος των τρεχουσών συζητήσεων για ενδεχόμενη ένταξή της στη Σύμβαση Λομέ[semigr ]

2. πιστεύει ότι οι εκλογές στη Νότια Αφρική τον Απρίλιο του 1994 αποτέλεσαν μια ιστορική πολιτική εξέλιξη και ότι η Δημοκρατία της Νότιας Αφρικής, έχοντας καταστεί πραγματικά δημοκρατική, διαθέτει τις ικανότητες να συνεργασθεί με τους εταίρους της στην περιοχή του νότιου τμήματος της Αφρικής προς το αμοιβαίο συμφέρον τους και ότι αυτό θα έχει σημαντικό και θετικό αντίκτυπο τόσο στην περιοχή του νότιου τμήματος της Αφρικής όσο και στην εταιρική σχέση της Λομέ[semigr ]

3. εξακολουθεί να υποστηρίζει πλήρως τις δύο συνεδριάσεις ετησίως της Συνέλευσης Ίσης Εκπροσώπησης και αναγνωρίζει τις προσπάθειες που καταβάλλονται για τη διοργάνωση αυτών των συνεδριάσεων κατά τον πλέον δυνατό αποτελεσματικό τρόπο προκειμένου να αποφεύγεται οποιοδήποτε κόστος το οποίο θα μπορούσε να θεωρηθεί υπερβολικό δεδομένων των ευθυνών της Συνέλευσης Ίσης Εκπροσώπησης σε σχέση με τους πολίτες της Ευρώπης και των αναπτυσσομένων χωρών[semigr ]

4. θεωρεί ότι, εντός του πλαισίου σαφών κατευθυντηρίων γραμμών οι οποίες πρέπει να τεθούν υπό διαπραγμάτευση μεταξύ της Προεδρίας της Συνέλευσης Ίσης Εκπροσώπησης και των αρμόδιων οργάνων του Ευρωπαϊκού Κοινοβουλίου, θα πρέπει να χορηγηθεί μεγαλύτερη δημοσιονομική αυτονομία στη Συνέλευση Ίσης Εκπροσώπησης προκειμένου να μπορεί να φέρει εις πέρας τα καθήκοντά της κατά τρόπο υπεύθυνο και αποτελεσματικό, έχοντας κατά νουν προηγούμενες αποφάσεις του Προεδρείου του Ευρωπαϊκού Κοινοβουλίου σε σχέση με τα έξοδα ταξιδίου και διοργάνωσης[semigr ] καλεί το Προεδρείο της Συνέλευσης Ίσης Εκπροσώπησης να υποβάλει προτάσεις προς αυτή την κατεύθυνση[semigr ]

5. χαιρετίζει τις προτάσεις της Συνέλευσης Ίσης Εκπροσώπησης σε σχέση με την ενδιάμεση αναθεώρηση της Σύμβασης ΑΚΕ-ΕΕ και ιδιαίτερα εκείνες που αναφέρονται στα θετικά μέτρα προς ενίσχυση του εκδημοκρατισμού, τις κοινωνικές επιπτώσεις των προγραμμάτων διαρθρωτικής προσαρμογής και των προγραμμάτων μείωσης του χρέους, την ανάγκη θέσπισης μέτρων τα οποία θα παρείχαν τη δυνατότητα στις χώρες ΑΚΕ να επωφεληθούν και όχι να απειληθούν από τα συμπεράσματα του Γύρου της Ουρουγουάης, και την ανάγκη να εξασφαλισθεί συνοχή μεταξύ της αναπτυξιακής πολιτικής της Ευρωπαϊκής Ένωσης και άλλων ευρωπαϊκών πολιτικών, κυρίως της γεωργικής πολιτικής και της αλιευτικής πολιτικής[semigr ]

6. υποστηρίζει πλήρως το αίτημα της Συνέλευσης Ίσης Εκπροσώπησης για την εγγραφή στον προϋπολογισμό του επόμενου ΕΤΑ και καλεί τους διαπραγματευτές της ενδιάμεσης αναθεώρησης να αναγνωρίσουν τις πρόσθετες αναπτυξιακές ανάγκες των κρατών ΑΚΕ, ιδιαίτερα των λιγότερο αναπτυγμένων από αυτά, όπως περιγράφονται στις εκθέσεις της Συνέλευσης Ίσης Εκπροσώπησης[semigr ]

7. θεωρεί ότι το ψήφισμα που ενέκρινε η Συνέλευση Ίσης Εκπροσώπησης σχετικά με την ανάγκη εξασφάλισης διαρκούς ανάπτυξης, ιδιαίτερα δίδοντας μεγαλύτερη έμφαση στην ανάπτυξη των ανθρώπινων πόρων, στην εκπαίδευση και στην κατάρτιση, ήταν ιδιαίτερα σημαντικό και προτρέπει το Συμβούλιο ΑΚΕ-ΕΕ να αναγνωρίσει την αυξημένη σπουδαιότητα που πρέπει να έχουν τέτοιου είδους μέτρα στο μέλλον[semigr ] υπενθυμίζει σ' αυτό το πλαίσιο τις σημαντικές συστάσεις που περιέχονται στη γενική έκθεση που υπέβαλε η γερουσιαστής Paula Sotutu[semigr ]

8. επαναλαμβάνει τη δέσμευσή του στην ενθάρρυνση και προώθηση αυξημένων ιδιωτικών επενδύσεων στις χώρες ΑΚΕ διότι η δημιουργία νέων οικονομικών δομών θα συμβάλει στην καταπολέμηση της φτώχειας και θα δημιουργήσει θέσεις απασχόλησης[semigr ] καλεί την Ευρωπαϊκή Ένωση και την ΕΤΕ να αυξήσουν το ποσό των κεφαλαίων επιχειρηματικού κινδύνου που διατίθενται και να παράσχουν πρόσθετη τεχνική ενίσχυση στα κράτη ΑΚΕ που το ζητούν, προκειμένου να μπορέσουν να προσαρμόσουν τις οικονομικές δομές τους στις νέες απαιτήσεις που επιβάλλονται[semigr ]

9. χαιρετίζει την προσοχή που έδωσε η Συνέλευση Ίσης Εκπροσώπησης στην ανάγκη να προληφθεί η εκδήλωση περαιτέρω εσωτερικών διενέξεων και θεωρεί ότι πρέπει να καταβληθεί μεγαλύτερη πολιτική προσπάθεια από όλα τα θεσμικά όργανα ΑΚΕ-ΕΕ προς αυτή την κατεύθυνση[semigr ] υποστηρίζει πλήρως την απόφαση του Προεδρείου του Ευρωπαϊκού Κοινοβουλίου να εγκρίνει τη μετάβαση αποστολής στο Μπουρούντι αποτελούμενης από τον συμπρόεδρο και τον πρώτο αντιπρόεδρο της Συνέλευσης Ίσης Εκπροσώπησης[semigr ]

10. επισημαίνει με ενδιαφέρον τα ψηφίσματα που ενέκρινε η Συνέλευση Ίσης Εκπροσώπησης σχετικά με την υλοποίηση της αναπτυξιακής πολιτικής στην περιοχή της Κεντρικής Αφρικής και τονίζει την προσοχή που πρέπει να δοθεί στη θέσπιση μέτρων για την πρόληψη και καταπολέμηση του AIDS και υπογραμμίζει την υποστήριξη του Ευρωπαϊκού Κοινοβουλίου για τέτοιου είδους προγράμματα τόσο στα κράτη ΑΚΕ όσο και εντός της ίδιας της Ευρωπαϊκής Ένωσης[semigr ]

11. επισημαίνει τη συνεχή σπουδαιότητα που κατέχουν τα περιβαλλοντικά ζητήματα στις συζητήσεις της Συνέλευσης Ίσης Εκπροσώπησης και των οργάνων και ομάδων εργασίας της[semigr ]

12. αναμένει με ενδιαφέρον στα αποτελέσματα των συζητήσεων σχετικά με το θέμα της υποδομής στα κράτη ΑΚΕ και στις συστάσεις που θα υποβληθούν στην επόμενη Γενική Έκθεση της Συνέλευσης Ίσης Εκπροσώπησης[semigr ]

13. επισημαίνει την απόφαση της Συνέλευσης Ίσης Εκπροσώπησης να συγκροτήσει νέα ομάδα εργασίας σχετικά με τις συνέπειες της αστικοποίησης στις χώρες ΑΚΕ και θεωρεί ότι το ζήτημα αυτό έχει ιδιαίτερη πολιτική και κοινωνική σπουδαιότητα[semigr ] θεωρεί περαιτέρω ότι το σημερινό έργο που έχει αναλάβει η ομάδα εργασίας για τους πρόσφυγες και τους εκτοπισθέντες θα πρέπει επίσης να οδηγήσει σε σημαντικές πολιτικές εξελίξεις για την Ευρωπαϊκή Ένωση και τα κράτη ΑΚΕ[semigr ]

14. επισημαίνει επιπλέον το ψήφισμά του σχετικά με τη Ρουάντα, με το οποίο αναγνωρίζονται οι προσπάθειες της Ευρωπαϊκής Ένωσης για παροχή ανθρωπιστικής βοήθειας, αλλά καλείται επίσης η Ένωση να αναλάβει περισσότερες προσπάθειες σε πολιτικό και διπλωματικό επίπεδο προκειμένου να ξεκινήσει η διαδικασία αποκατάστασης και ανάπτυξης στη Ρουάντα, ιδιαίτερα με την πρόβλεψη διεθνών παρατηρητών, ως μέτρου καθιέρωσης εμπιστοσύνης, και με την παροχή της απαραίτητης τεχνικής βοήθειας στις κυβερνητικές και περιφερειακές αρχές ώστε αυτές να λειτουργήσουν σωστά[semigr ]

15. εκφράζει, ωστόσο, τη δυσαρέσκειά του για τις καθυστερήσεις κατά την εφαρμογή της πολιτικής αυτής που οφείλονται στην έλλειψη ομοφωνίας στο Συμβούλιο[semigr ] καλεί επειγόντως το Συμβούλιο να επιλύσει το ζήτημα αυτό το ταχύτερο δυνατόν προκειμένου να μπορέσει ο λαός της Ρουάντα να πιστέψει στην καλή πρόθεση της διεθνούς κοινότητας, καθώς και προκειμένου να ενθαρρυνθούν να επιστρέψουν οι πρόσφυγες και οι εκτοπισθέντες[semigr ]

16. επισημαίνει επίσης τα ψηφίσματα για το Σουδάν, για το οποίο το Ευρωπαϊκό Κοινοβούλιο εξακολουθεί να εκφράζει την ανησυχία του, καθώς επίσης και τα ψηφίσματα σχετικά με την κατάσταση στο Τογκό, στη Σομαλία, στην Αϊτή, καθώς και στην Αγκόλα και στη Μοζαμβίκη[semigr ]

17. υποστηρίζει πλήρως τις προσπάθειες της Μικτής Κοινοβουλευτικής Επιτροπής για την προώθηση θετικών μέτρων μέσω των οποίων θα υποστηριχθεί η δημοκρατική εξέλιξη που παρατηρήθηκε σε πολλές χώρες ΑΚΕ συμπεριλαμβανομένων ιδιαίτερα του Mαλάουϊ και της Μοζαμβίκης, και καλεί την Ευρωπαϊκή Επιτροπή να αναγνωρίσει τις ανάγκες των πρόσφατα εκδημοκρατισθεισών χωρών κατά την έγκριση νέων πόρων για αναπτυξιακούς σκοπούς[semigr ]

18. αναθέτει στον Πρόεδρό του να διαβιβάσει το παρόν ψήφισμα στο Συμβούλιο Υπουργών ΑΚΕ-ΕΕ, στα κοινοβούλια των κρατών μελών της Ευρωπαϊκής Ένωσης, στην Επιτροπή Πρεσβευτών ΑΚΕ και στην Επιτροπή.